У складу са Стручним упутством о мерама заштите здравља ученика и запослених у домовима ученика средњих школа у Републици Србији у школској 2020/2021. години Министарства просвете, науке и технолошког развоја , Педагошко веће Дома ученика „Младост“ Алексинац, на седници одржаној 31.08.2020. године, доноси:

**ОДЛУКУ О СПРОВОЂЕЊУ МЕРА ПРЕВЕНТИВНЕ ЗАШТИТЕ, ОРГАНИЗАЦИЈИ РАДА ВАСПИТНЕ СЛУЂЖБЕ И ОБАВЕЗНОМ ПОНАШАЊУ УЧЕНИКА У ДОМУ**

**ЗА ВРЕМЕ ТРАЈАЊА ПАНДЕМИЈЕ БОЛЕСТИ COVID-19**

**У ДОМУ**

1.Ученици у Дому бораве према распореду одвијања наставе који је школа направила, односно у Дому бораве **само онда када имају редовну наставу у школи**. Изузетак су ученици који на основу потврде из школе морају да буду у Дому због одржавања праксе;

2. Приликом уласка у Дом ученици су у обавези да носе заштитну маску, дезинфикују обућу на дезобаријери и дезинфикују руке дезинфекционим средством;

3. Ученици су обавезни да на свим јавним површинама Дома носе заштитне маске. Заштуитне маске се не носе у спаваонамаи и приликом узимања оброка у трпезарији Дома;

4. Ученицима је строго забрањено да у спаваоне улазе у обући (ципелама и партикама са којима се крећу по улици до уласка у Дом). По уласку у Дом ученици мењају своју обућу, носе папуче или другу прикладну обућу за кретање у домским просторијама. Ципеле и патике којим се крећу по улици ученици су обавезни да држе у ципеларницима предвиђеним за то.

5. Заштитне маске за ученике набављају родитељи ученика и ученици су обавезни да имају довољан број маски за нормално функционисање и живот у Дому;

6. Забрањен је улазак у спаваоне ученика свим лицима осим ученика који су распоређени у те спаваоне (родитељи, другови и други ученици из других спаваона). Посете ученицима дозвољене су само на посебним местима у холу Дома;

7. Боравак у заједничким просторијама (компјутерска учионица, просторија за учење и гледање телевизије) дозвољен је само уз обавезно ношење маске и поштовање препоручене физичке дистанце;

8. Ученици су обавезни да примењују појачане хигијенске мере заштите, а посебно је обавезно прање руку по доласку у Дом и дезинфекција руку пре узимања оброка;

9. Забрањено је да се лични одевни предмети, као и школске торбе, налазе изван ормара у спаваонама Дома;

10. Ученици су обавезни да под пажњом васпитача најмање једном недељно мењају своју постељину за спавање;

11. Ученици су обавезни да сваку здравствену промену обавезно пријаве васпитачу, а посебно повишену температуру и тегобе и болове које осећају;

12. На јавним површинама Дома за време трајања препоручених мера заштите од пандемије болести COVID-19 нису дозвољене било какве спортске активности и организација прослава, рођендана и других окупљања која нису у вези са школским обавезама;

13. Васпитни рад у Дому биће организован уз строго поштовање мера заштите, обављаће се појединачно и у малим групама, највише до 5 ученика;

14. Активности везане за организацију рада домске заједнице обављаће се кроз активности васпитних група, под непосредном пажњом Координатора рада домске заједнице;

**Свако непоштовање наведених обавеза представљаће тежу повреду Правилника о кућном реду Дома, и директно покретање дисциплинског поступка.**

Васпитна служба Дома